Beurtkrag vinniger as verwag opgeskort(Foto: pixabay) Beurtkrag sal nou reeds Sondag teen 21:00 opgeskort word nadat Eskom se noodopwekkingsreserwes aangevul kon word. Fase 2-beurtkrag sou volgens aanduidings tot minstens Maandag 05:00 geduur het. Eskom sê nou sy steenkoolvoorraad by die Medupi-kragstasie het “normaliseer” terwyl ’n opwekkingseenheid weer in diens gestel is. Die kragvoorsiener verwag gevolglik om 4 100 MW opwekkingsvermoë teen Maandagaand in diens te stel wat kapasiteitsbeperkings verder sal verlig. Eskom doen egter steeds ’n beroep op Suid-Afrikaners om elektrisiteit spaarsaming te gebruik aangesien twee opwekkingseenhede by die Kendall-kragstasie die gees gegee het met verdere onderbrekings van ’n eenheid elk by die Kriel-, Komati-, en Arnot-kragstasie. Daar is ook tans ŉ vertraging in terugkeer tot diens van ŉ eenheid by Tutuka. In hierdie stadium het onbeplande instandhoudingswerk tot ŉ verlies van 13 634 MW gelei, terwyl beplande instandhoudingswerk 6 348MW se kapasiteit uit die stelsel gehaal het.